Diari Oficial de la Generalitat Valenciana


Sumari del DOGV 4121, del 06-11-2001 (2001/10674)

Bases per a la provisió d'una plaça de tècnic d'administració general, mitjançant concurs oposició de l'Ajuntament de Carlet.
-----------------------------------------------------------------------------------------------------------------------------

### Dades del document

Número de DOGV
:   4121

Data del DOGV
:   06-11-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/10038


Data del document
:   05-10-2001

Organisme emissor
:   Ajuntament de Carlet

Tipus de document
:   Convocatòria

Descriptors 

:   * Carlet
    * professió administrativa
    * concurs administratiu
    * administració local

Bases per a la provisió d'una plaça de tècnic d'administració general, mitjançant concurs oposició de l'Ajuntament de Carlet. [2001/S10451]
  
Per decret de l'Alcaldia de data 2 d'octubre del 2001 s'aproven les bases per a la provisió en propietat d'una plaça de tècnic d'administració general, mitjançant concurs oposició:
  
«Bases per a la provisió en propietat d'una plaça de tècnic d'administració general, vacant en la plantilla de personal funcionari d'aquest ajuntament, mitjançant concurs oposició
  
Primera. Objecte de la convocatòria
  
L'objecte d'aquesta convocatòria és la provisió en propietat, pel procediment de concurs oposició, d'una plaça de tècnic d'administració general, pertanyent a l'escala d'administració general, subescala tècnica, grup A de titulació i complement de destinació segons conveni, amb pagues extraordinàries, triennis i la resta d'emoluments establits per la legislació vigent.
  
Segona. Normativa
  
Aquesta convocatòria es regirà d'acord amb el que estableixen aquestes bases, i pel que estableix la Llei 7/1985, de 2 d'abril; Reial Decret Legislatiu 781/1986, de 18 d'abril i la resta de normativa de pertinent aplicació.
  
Tercera. Requisits dels aspirants
  
Per a ser admès a la realització de les proves selectives, els aspirants hauran de reunir els requisits següents en el termini en què acabe la presentació d'instàncies:
  
a) Ser espanyol o nacional dels estats membres de la Comunitat Europea o d'aquells estats en què els siga d'aplicació la lliure circulació de treballadors.
  
b) Estar en possessió del títol de Llicenciat en Dret, en Ciències Econòmiques o Empresarials, Ciències Polítiques, Intendent o Actuari Mercantil o complides les condicions per a obtenir-lo en la data que acabe el termini de presentació d'instàncies. L'equivalència haurà de ser reconeguda com a tal per l'administració competent en cada cas concret i degudament acreditat en aquest sentit pels aspirants.
  
c) Tenir complits 18 anys i no excedir d'aquella en què falten menys de 10 anys per a la jubilació forçosa, edats ambdues referides a la data en què acabe el termini de presentació d'instàncies.
  
d) No haver sigut separat mitjançant expedient disciplinari del servei de l'estat, de les comunitats autònomes, de les entitats locals o de qualsevol altra institució juridicopública, ni trobar-se inhabilitat per a l'exercici de les funcions públiques.
  
Quarta. Presentació d'instàncies
  
1. Les instàncies sol·licitant prendre part en les proves selectives, en les quals els aspirants hauran de manifestar que reuneixen tots els requisits que s'exigeixen en la base anterior es dirigiran a l'alcaldessa presidenta de la corporació i es presentaran en el Registre General d'aquest ajuntament o en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, durant un termini de 20 dies hàbils, comptadors a partir de la publicació de l'anunci en extracte d'aquesta convocatòria en el Boletín Oficial del Estado.
  
2. Els drets d'examen, que es fixen en la quantitat de 3.000 pessetes, seran satisfets pels aspirants en presentar la instància i no podran ser tornats excepte en els casos de no-admissió a les proves per la falta de requisits que s'esmenten en la base tercera.
  
A la sol·licitud haurà d'acompanyar-se obligatòriament:
  
1. Justificant d'haver pagat els drets d'examen.
  
2. Declaració expressa i formal que reuneixen tots i cadascun dels requisits de la convocatòria, referits sempre a la data d'expiració del termini de presentació de sol·licituds, els quals hauran d'acreditar-los posteriorment, en el cas que foren seleccionats.
  
En cas d'instàncies defectuoses, es requerirà a l'interessat perquè esmene les deficiències, i se li comunicarà que si no ho fa abans de 10 dies quedarà exclòs de la llista d'aspirants.
  
S'entenen com a instàncies defectuoses amb possibilitat d'esmena:
  
- L'impagament dels drets d'examen o la no-aportació del justificant d'ingrés.
  
- L'omissió de la signatura.
  
- No presentar la declaració jurada indicada en l'apartat 2.
  
Cinquena. Llista d'aspirants
  
Una vegada acabat el termini de presentació d'instàncies, la Presidència de la corporació aprovarà la llista provisional dels aspirants admesos i exclosos, que es farà pública al tauler d'anuncis de la corporació, i es convertirà en definitiva en cas de no presentar-se reclamacions.
  
Sisena. Tribunal qualificador
  
El tribunal qualificador del concurs estarà constituït de la forma següent:
  
Presidenta: L'alcaldessa presidenta de la corporació o membre d'aquesta en qui delegue.
  
Secretari: el de la corporació o membre d'aquesta en qui delegue, que actuarà a més com a vocal.
  
Vocals:
  
- La interventora municipal de Fons d'aquest ajuntament.
  
- El regidor d'Hisenda d'aquest ajuntament.
  
- Un representant de l'administració del Govern Valencià.
  
- Un representant del personal de la corporació, com a observador, per no existir cap delegat en possessió de la titulació mínima exigida en la convocatòria.
  
Podran anomenar-se assessors del tribunal. El seu nomenament haurà de fer-se públic junt amb el del tribunal.
  
La designació dels membres del tribunal, aprovada per l'Alcaldia, inclourà la dels respectius suplents i es farà pública en el Diari Oficial de la Generalitat Valenciana i al tauler d'edictes de la corporació, amb una antelació mínima d'un mes a la celebració de les proves selectives.
  
El tribunal no podrà constituir-se ni actuar sense l'assistència de més de la meitat dels seus membres titulars o suplents indistintament.
  
El tribunal que actue en aquestes proves selectives tindrà la categoria primera de les recollides en l'annex V del Reial Decret 236/1988, de 4 de març, modificat per resolució de 22 de març de 1993 i posterior resolució de 25 de juliol del 2001.
  
Els components del tribunal s'hauran d'abstenir d'intervenir i els aspirants podran recusar-los quan concórreguen en aquests alguna de les circumstàncies assenyalades en l'article 28 de la Llei 30/1992, i igualment els aspirants podran recusar aquests membres en els termes que assenyala l'article 29 del mateix text legal.
  
Setena. Fase d'oposició
  
Primer exercici. Obligatori i eliminatori.
  
Consistirà a desenvolupar per escrit un tema elegit a l'atzar, dels compresos en el temari de matèries comunes, amb una duració màxima d'una hora.
  
La qualificació d'aquest exercici serà de 0 a 10 punts.
  
Segon exercici. Obligatori i eliminatori.
  
Consistirà a desenvolupar per escrit un tema elegit a l'atzar, dels compresos en el temari de matèries específiques de la convocatòria, amb una duració màxima d'una hora.
  
La qualificació d'aquest exercici serà de 0 a 10 punts.
  
Tercer exercici. Obligatori i eliminatori.
  
Consistirà en la realització d'un o diversos supòsits pràctics, relacionats amb les funcions pròpies del lloc de treball objecte de la convocatòria.
  
Aquest exercici serà qualificat de 0 a 10 punts.
  
Quart exercici. Obligatori i no eliminatori.
  
Consistirà a traduir un text del castellà al valencià i viceversa, en un temps màxim a determinar pel tribunal amb anterioritat a la seua celebració.
  
Serà qualificat de 0 a 5 punts.
  
Vuitena. Concurs de mèrits
  
Com que es tracta d'un concurs oposició, i d'acord amb el que estableix l'article 11 del Decret 33/1999, junt amb el resultat de l'exercici de la fase d'oposició, el tribunal exposarà al públic la relació d'aspirants que, per haver superat tots els exercicis eliminatoris han de passar a la fase de concurs, i se'ls cita perquè en el termini de tres dies hàbils presenten la documentació acreditativa dels mèrits i experiència prevista en la convocatòria i es fixa la data de celebració de l'entrevista personal, que ha de realitzar-se amb anterioritat a la valoració final dels mèrits.
  
Una vegada baremats els mèrits, el tribunal exposarà al públic la llista d'aspirants amb la puntuació obtinguda en la fase de concurs, així com la d'aprovats pel seu ordre de puntuació total, i es concedirà un termini de tres dies hàbils perquè formulen les reclamacions i esmenes que estimen pertinents en relació amb la baremació.
  
Resoltes les possibles al·legacions i reclamacions, el tribunal dictarà resolució i fixarà la relació definitiva d'aspirants aprovats per ordre de puntuació, que sota cap circumstància podrà contenir un nombre superior al de places convocades, i l'exposarà al públic i l'elevarà a l'autoritat competent per a la seua publicació al tauler d'edictes.
  
En aquesta fase es valoraran els mèrits degudament acreditats pels aspirants, mitjançant la presentació de fotocòpia compulsada, tenint en compte els següents criteris:
  
a) Experiència professional:
  
Anys de serveis prestats en les distintes administracions públiques en llocs del grup A com a Llicenciat en Dret, en Ciències Econòmiques o Empresarials, Ciències Polítiques, Intendent o Actuari Mercantil, i es computaran a aquests efectes els serveis reconeguts a l'empara del que estableix la Llei 70/1978. Tot això de conformitat amb el que estableix el Decret 33/1999.
  
Es valorarà a raó de 0,1 punts per mes de serveis prestats, fins a un màxim de 3 punts.
  
b) Possessió de titulacions acadèmiques, cursos de formació i coneixements del valencià.
  
I. Titulació superior a l'exigida per al lloc de treball: 0.50 Punts.
  
II. Cursos:
  
Es valorarà fins a un màxim de 2 punts els cursos que tinguen relació directa amb les funcions del lloc de treball exercit, si foren convocats o organitzats per la universitat, instituts o escoles oficials de formació de funcionaris o altres entitats, en aquest cas homologats per l'Institut Valencià d'Administració Pública, d'acord amb la següent escala.
  
a) de 100 o més hores: 0,50 punts
  
b) de 75 o més hores: 0,40 punts
  
c) de 50 o més hores: 0,30 punts
  
d) de 25 o més hores: 0,20 punts
  
e) de 15 o més hores: 0,10 punts
  
III. Coneixement del valencià.
  
Es valorarà fins a un màxim d'1 punt sempre que s'acredite estar en possessió del certificat o homologació expedits per la Junta Qualificadora de Coneixement de Valencià, d'acord amb la següent escala:
  
- Coneixement grau mitjà: 0,50 Punts
  
- Coneixement grau superior: 1,00 Punts
  
c) Entrevista personal.
  
Es comprovaran i valoraran, fins a un màxim d'1 punt, els coneixements del lloc de treball sol·licitat, l'adequació del perfil professional i aptituds del concursant i les seues possibles iniciatives per al millor exercici de les funcions del lloc convocat.
  
Novena. Relació d'aprovats, proposta del tribunal i presentació de documents
  
1. Una vegada exposada la relació d'aprovats, l'aspirant que haja obtingut la major puntuació i per tant proposat pel tribunal, haurà d'aportar dins del termini màxim de 20 dies naturals, comptadors a partir d'aquesta proposta, els següents documents acreditatius de les condicions per a prendre part en el concurs, que s'exigeixen en la base tercera:
  
a) Certificat de naixement expedida pel Registre Civil o fotocòpia compulsada del document nacional d'identitat. Els no nascuts en territori espanyol hauran d'acreditar documentalment la nacionalitat espanyola.
  
b) Fotocòpia i original de la titulació exigida i dels mèrits al·legats, per a la seua compulsa.
  
c) Certificat mèdic en el que s'acredite no patir malaltia o defecte físic que impedisca el normal desenvolupament de les seues funcions.
  
d) Declaració jurada de no haver sigut separat mitjançant expedient disciplinari del servei de qualsevol de les administracions públiques, ni trobar-se inhabilitat per a l'exercici de funcions públiques.
  
e) Declaració de l'interessat que no exerceix cap lloc o activitat en el sector públic delimitat per l'article primer de la Llei 53/1984, i indicarà així mateix que no realitza activitat privada incompatible o subjecta a reconeixement d'incompatibilitat, fent referència igualment a si percep pensió de jubilació, retir o orfandat, per drets passius o per qualsevol règim de Seguretat Social públic i obligatori.
  
2. Si dins del termini indicat, excepte els casos de força major, l'opositor proposat no presenta la seua documentació o no reunira els requisits exigits, no podrà ser nomenat i quedarà anul·lada la seua actuació, sense perjuí de la responsabilitat en què haguera pogut incórrer per falsedat en la instància sol·licitant prendre part en el concurs.
  
Deu. Incidències
  
El tribunal quedarà facultat per a resoldre els dubtes que es presenten, i prendre els acords necessaris per al bon funcionament del concurs en tot allò no previst en aquestes bases.
  
Onze. Recursos
  
La convocatòria i les seues bases i tots els actes administratius que es deriven d'aquesta i de l'actuació del tribunal qualificador podran ser impugnats pels interessats en els casos i en la forma previstos en la Llei de Procediment Administratiu, de 26 de novembre de 1992.
  
Annex I
  
Part primera
  
Tema 1. La Constitució Espanyola de 1978. Estructura i principis fonamentals, drets i deures: la seua garantia i suspensió.
  
Tema 2. Principis rectors de la política social i econòmica. El Tribunal Constitucional i la reforma de la Constitució. La Corona.
  
Tema 3. Les Corts Generals. Elaboració de les lleis. Les lleis estatals i autonòmiques. Relacions entre l'ordenament estatal i l'autonòmic.
  
Tema 4. Els tractats internacionals, especial referència als tractats de la Comunitat Europea. Òrgans de control dependents de les Corts. El Govern i l'administració. Relacions entre el Govern i les Corts Generals. El poder judicial.
  
Tema 5. Organització territorial de l'estat. Principis generals. L'administració local: les comunitats autònomes. Distribució i competències.
  
Tema 6. L'administració de l'estat: organització central. El Consell de ministres. El president del Govern. Els ministres. Secretaris d'Estat. Subsecretaris. Secretaries generals i directors.
  
Tema 7. L'administració de l'estat: organització perifèrica. Els delegats del govern en les comunitats autònomes. Els governadors civils.
  
Tema 8. L'Estatut d'Autonomia de la Comunitat Valenciana: aprovació i reforma. Estructura i principis fonamentals. L'administració de la Generalitat: principis generals i organització. Competències de la Generalitat Valenciana, especial referència al règim local.
  
Tema 9. El règim local espanyol: evolució històrica. L'administració local en la Constitució de 1978. El principi d'autonomia, el seu significat i abast. Règim jurídic: especial referència a la Llei 7/1985, de 2 d'abril, Reguladora de les Bases de Règim Local.
  
Tema10. L'ordenament jurídic administratiu: fonts. La constitució. Lleis estatals i autonòmiques: classes. Altres disposicions normatives amb força de llei. El reglament: concepte, naturalesa i classes. Límits de la potestat reglamentària. Relacions entre l'ordenament jurídic estatal i els autonòmics. Principi de jerarquia i de competència.
  
Tema11. L'acte administratiu: concepte, elements i classes. Eficàcia, executivitat i suspensió. Invalidesa. Classes de vicis i els seus efectes. Conservació, conversió i revalidació. Irregularitats no invalidants.
  
Tema 12. El procediment administratiu: concepte. La Llei 30/1992, de 26 de novembre, amb les modificacions introduïdes per la Llei 4/1999, de 14 de gener, de Règim Jurídic de les Administracions Públiques i del Procediment Administratiu Comú. Els subjectes. Les fases del procediment administratiu. Procediments especials.
  
Tema 13. Els recursos administratius: concepte i classes. Revisió d'ofici.
  
Tema 14. Les reclamacions economicoadministratives. Les reclamacions prèvies a l'exercici d'accions civils i laborals.
  
Tema 15. La jurisdicció contenciosa administrativa. Les parts. Actes impugnables. Idea general del procés.
  
Tema 16. La responsabilitat civil. Classes i requisits. L'acció de responsabilitat, la responsabilitat penal dels membres de les corporacions locals. Delictes comesos per funcionaris públics.
  
Tema 17. Hisenda pública: principis constitucionals. Recursos: classes i elements. Gestió. Recaptació i inspecció dels tributs. Recursos de l'administració de l'estat i de la Generalitat Valenciana. Òrgans de l'administració tributària de l'estat i de la Generalitat Valenciana.
  
Tema 18. Les fonts de l'ordenament jurídic local. La legislació estatal sobre règim local: Llei 7/1985, de 2 d'abril, Reguladora de les Bases del Règim Local. Contingut, àmbit d'aplicació i principis generals. Real Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local. Normes reglamentàries. Legislació autonòmica sobre règim local.
  
Tema 19. L'ordenament comunitari. Formació i caràcters. Tractats i dret derivat. Dret comunitari i dret dels països membres. Dret comunitari i comunitats autònomes. Especial referència a l'Acta Única Europea.
  
Tema 20. Les comunitats europees: origen i evolució. Institucions: El Parlament Europeu. El Consell. El Tribunal de Justícia de la Comunitat Europea: efectes de les sentències. Altres òrgans.
  
Tema 21. La potestat reglamentària de les entitats locals: òrgans titulars. Bans. Reglaments i ordenances: classes, procediment, elaboració i aprovació. La publicació de les normes locals. Límits de la potestat reglamentària local.
  
Tema 22. Les entitats locals: classes i potestats. El municipi. Concepte i elements.
  
Tema 23. Potestat d'autoorganització de les entitats locals. Òrgans necessaris i complementaris. L'alcalde. Els tinents d'alcalde. Règim jurídic de l'activitat de l'alcalde: Resolucions del president de la corporació, recursos i responsabilitats.
  
Tema 24. El ple. La comissió de govern. Les comissions informatives i altres òrgans complementaris.
  
El reglament orgànic municipal.
  
Tema 25. Règim de sessions i acords de les corporacions locals. Normes reguladores. Les sessions. Les seues classes, requisits i procediment de celebració i constitució. Especial referència a la sessió constitutiva de la corporació després del procés electoral.
  
Tema 26. Els acords de les corporacions locals. Classes i formes. Sistemes de votació. Informes del secretari i de l'interventor. Actes i certificats.
  
Tema 27. Intervenció dels ens locals en l'activitat dels particulars: principis i límits.
  
Tema 28. Les llicències. Potestat sancionadora i procediment sancionador. L'activitat de foment. Les subvencions.
  
Tema 29. Els serveis públics municipals. Serveis obligatoris. Peculiaritats dels distints modes de gestió.
  
Tema 30. Iniciativa pública en l'activitat econòmica. Plans provincials. Fórmules associatives de municipis per a la prestació de serveis.
  
Tema 31. Principis generals de la contractació administrativa local.
  
Tema 32. Drets i obligacions de les parts. La revisió de preus i altres alteracions contractuals.
  
Tema 33. Formes d'adjudicació del contracte administratiu. Compliment i incompliment dels contractes administratius. La invalidesa dels contractes administratius i la seua resolució.
  
Tema 34. Règim jurídic del personal al servei de l'administració local. Plantilles. Funcionaris de carrera. Classes de funcionaris. Oferta pública d'ocupació. Selecció i provisió. El personal laboral, interí i eventual.
  
Tema 35. Drets i deures del personal al servei de les entitats locals. Les retribucions. El règim de la Seguretat Social del personal al servei de l'administració Local. El règim disciplinari.
  
Tema 36. Recursos de les hisendes locals: enumeració i concepte. Principis generals. Imposició i ordenació dels tributs locals. Ordenances fiscals: contingut i aprovació. Reclamacions i recursos en matèria tributària.
  
Tema 37. El pressupost municipal: contingut, aprovació, execució i liquidació. Modificació de crèdit. L'estructura pressupostària.
  
Tema 38. Fases d'aprovació de la despesa i ordenació del pagament. Control i intervenció de la despesa i règim de comptes. Nou sistema de comptabilitat pública local: principis generals.
  
Tema 39. El dret real de propietat. Modes d'adquirir la propietat. La possessió. Drets reals de gaudi i drets reals de garantia.
  
Tema 40. La responsabilitat civil. Classes i requisits. La responsabilitat penal dels membres de les corporacions locals. Delictes comesos per funcionaris públics.
  
Tema 41. L'empresa mercantil. El patrimoni de l'empresa i la seua protecció jurídica. Les societats mercantils en general. Constitució, transformació, fusió i extinció de societats. Classes de societats, especial referència a la societat anònima.
  
Tema 42. El contracte de treball. Concepte, classes i modalitats.
  
Tema 43. Modificació, suspensió i extinció de la relació laboral.
  
Tema 44. El procés civil i penal. Concepte i naturalesa.
  
Tema 45. El municipi. Concepte i elements. La configuració del municipi en la Constitució.
  
Tema 46. El mapa d'entitats locals de la Comunitat Valenciana i la seua tipologia municipal.
  
Tema 47. Altres entitats locals: les entitats locals territorials d'àmbit inferior al municipi. Les comarques. Les mancomunitats de municipis. Les àrees metropolitanes de la Comunitat Valenciana.
  
Tema 48. Peculiaritats de la revocació i revisió d'ofici dels actes administratius locals. Recursos administratius i jurisdiccionals contra actes de les corporacions locals.
  
Tema 49. Les relacions entre l'administració local i la resta de les administracions públiques. Principis generals. Fórmules de cooperació, col·laboració, assessorament i coordinació.
  
Tema 50. Tècniques de control. Deure de remissió dels actes i acords municipals a l'administració autonòmica i estatal. Requeriment d'anul·lació.
  
Tema 51. Règim d'impugnació dels actes i acords locals. La impugnació per les corporacions locals de les disposicions i actes d'altres administracions públiques que lesionen la seua autonomia. Exercici d'accions.
  
Tema 52. Règim jurídic dels béns locals. Els béns de domini públic. Peculiaritats del seu règim jurídic en l'àmbit local.
  
Tema 53. Béns patrimonials de les entitats locals: adquisició i alienació. Administració, ús i aprofitament. Els béns comunals.
  
Tema 54. Autonomia financera de les entitats locals. Competències de les entitats locals en matèria tributària. La Llei Reguladora d'Hisendes Locals. La coordinació de les hisendes estatal, autonòmica i local.
  
Part segona
  
Tema 1. Estructura del sistema financer i el mercat dels diners.
  
Tema 2. Principis informadors de la gestió econòmica de l'administració pública i les seues fases.
  
Tema 3. Magnituds del sector públic local: la despesa pública en la seua relació amb el producte nacional brut i del conjunt de les administracions públiques.
  
Tema 4. La política econòmica i els seus principis rectors en la Constitució Espanyola.
  
Tema 5. L'economia i la hisenda en la Constitució de 1978.
  
Tema 6. Els efectes redistributius de la política fiscal.
  
Tema 7. L'esquema constitucional de finançament de la hisenda de les administracions públiques. Especial referència a la Comunitat Valenciana.
  
Tema 8. La participació de les hisendes locals en els tributs de l'estat i de les comunitats autònomes com a mandat constitucional.
  
Tema 9. Els principis constitucionals de la hisenda local: el principi de suficiència i el principi de reserva de llei.
  
Tema 10. La vigent regulació de les hisendes locals: el seu règim transitori.
  
Tema 11. L'ordenament tributari espanyol. Principis constitucionals i aplicació de les normes tributàries.
  
Tema 12. La relació jurídica tributària i el deute tributari.
  
Tema 13. Infraccions tributàries i la seua sanció.
  
Tema 14. Contingut i abast de la potestat tributària i financera de les entitats locals.
  
Tema 15. Ingressos locals no tributaris.
  
Tema 16. Règim jurídic de les taxes i preus públics.
  
Tema 17. Contribucions especials i quotes d'urbanització.
  
Tema 18. Imposició, ordenació i gestió de l'impost sobre béns immobles i impost sobre activitats econòmiques.
  
Tema 19. Imposició, ordenació i gestió de l'impost sobre vehicles de tracció mecànica. L'impost sobre construcció, instal·lació i obres. L'impost sobre l'increment del valor dels terrenys de naturalesa urbana.
  
Tema 20. La importància de la gestió recaptadora en l'administració Local. Les diverses formes de gestió.
  
Tema 21. El procediment de constrenyiment.
  
Tema 22. El pressupost tradicional i la seua crisi. Noves fórmules i tècniques pressupostàries.
  
Tema 23. La Llei General Pressupostària. Contingut, objectius i principis.
  
Tema 24. Les lleis de pressupostos generals de l'estat i la seua aplicació a l'administració local.
  
Tema 25. La potestat de la programació econòmica de les hisendes locals.
  
Tema 26. Tècniques de comprovació i execució del pressupost.
  
Tema 27. Els crèdits pressupostaris i les fases de la despesa pública.
  
Tema 28. Composició de la despesa local i el seu finançament.
  
Tema 29. Òrgans de gestió econòmica i les seues funcions en l'àmbit de l'administració local.
  
Tema 30. La fiscalització dels actes econòmics de les entitats locals.
  
Tema 31. El control financer i d'eficàcia dels actes econòmics de les entitats locals.
  
Tema 32. La funció de la tresoreria.
  
Tema 33. La comptabilitat com a instrument de gestió econòmica.
  
Tema 34. Regulació constitucional i legislativa de la censura de comptes locals.
  
Tema 35. Aspectes juridicoeconòmics de l'adhesió d'Espanya a la Comunitat Europea. Tractat de Maastricht.
  
Tema 36. Direcció i gestió dels recursos humans: tècniques d'organització i planificació.»